#JongStemme: Gevaarlike kalante se kaskenades | Maroela Media
Ek, en vele ander jong mense ervaar 'n ernstige skeuring tussen ons en die politieke wêreld. Die politiese hegonomie word oordonder deur die geskreeu van giggelgeel, ouderwetse struggle-helde, rooi, radikale, revolusionêres en die alliansie van slinkse slangoliesmouse, wat elkeen hul weergawe van 'n utopiese Suid Afrika aan ons probeer afsmeer.
Sommige jongmense vind aanklank by die sirkuspolitiek. Hulle geniet dit om te sien hoe die ringmeester sy sweep klap, en hoe die arme "sirkusdiere" allerlei toertjies moet uitvoer om te oorleef. Hoewel die spektakel geen tekort aan vermaaklikheidswaarde het nie, dreun die parlementêre narre se trekorreltjiemusiek 'n groot deel van die jeug se stem dood.
Hulle goël met ons toekoms – die land se toekoms – in die najaag vir "hul" deel van die stemkoek.
As jy, net soos ek, nie aanklank vind by die hansworsagtige handeling van die drie groot partye nie, het ek goeie nuus. Ons is besonder bevoorreg om in 'n land te woon, een van net 89 in die wêreld, wat 'n proporsionele-verteenwoordigende parlement het. Dit beteken dat, anders as plekke soos die Verenigde Koninkryk, waar slegs die enkele groot partye sitplekke in die parlement kry (en hulle nou skynbaar vir álmal moet praat), Suid-Afrikaners werklik hulle stemme kan laat hoor deur 'n party wat regtig namens hulle praat, in die Parlement te plaas (en met 48 partye op die verkiesingslys, het ons geen tekort aan opsies nie!).
Ek kan nou baie diep delf in die tegniese interne werking van die stelsel, maar ek is beperk tot 500 woorde, so ek gaan eerder die kerngedagte aan julle voorhou: Ons wonderlike verkiesings sisteem is so saamgestel om juis kleiner partye te bevoordeel – Kleiner partye wat spesifiek die kwessies wat na aan jou hart lê aanspreek!
Ek wil my kruisie langs die party wat my waardes deel, trek. Ek wil nie ge–guilt trip word met die mite dat "'n stem vir 'n kleiner party die opposisie gaan verswak" nie. Dit is 'n blatante leun, en praat alleenlik van die arrogansie en onkunde van die mitemakers. Ek wil iemand in die parlement hê wat onbeskaamd sal opstaan teen kwessies wat my raak. Ek wil mý stem laat hoor.
Verder moet ons die idee laat vaar dat ons politieke partye enige iets skuld. Hulle is hier om óns te dien, nie andersom nie. Hou hulle verantwoordelik vir hul beloftes, beleide en veral vir hul aksies.
As jy jou kruisie hard wil laat praat, gee dit vir die mense wat jou boodskap die beste gaan oordra. Ons het nie meer nodig om tussen die "beter een van twee duiwels" te kies nie. Kies die party wat jy weet jóú belange gaan verteenwoordig. Eers wanneer ons dit doen, sal ons die ware waarde van demokrasie ontdek. Eers dán sal ons die gaping tussen Demos (mense van 'n demokrasie) en Kratos (God/soldaat van oorlog) kan oorbrug en 'n suksesvolle en volhoubare nasie kan bou.
Ek en jy het op Mei die geleentheid om ons stem te laat hoor. Ons het nie nodig om in te val by die "modieuse" opsies nie, maar kan gaan en seker maak dat ons stem nie uitgedreun gaan word deur die Gevaarlike Kalante se Kaskenades nie.
Gaan sê jou ware sê!
Ek weier om te stem…..het nog nooit….bly in n groot midde-stad in Gauteng,en ek was nog nooit aangeteken in n sensus nie….niemand het nog ooit aan my deur kom klop om uit te vind hoeveel mense en van watse nasionaliteit/ras woon in my 5 slaapkamer huis nie….hoekom moet ek nou eweskielik stem…ek is mos van die radar af…….hahahaa…lol.
Verbasend aan wie ek my verantwoordelikheid van land se bestuur sal will oordra na vyftig jaar. Briekstreep of Arno. En verwag van elke nie-rooi jeugdige om die land vir jou kleinkindders op te pas.
Voorwaar n slim koelkop man. My vertroue in die jeug het pas n groot hupstoot gekry.
Die toekoms vir die witmens in SA lê nie by die stembus nie, tensy jy dink dat politici is opregte, eerlike mens en jy bereid is om hul salaris met jou belasting te betaal en jou spasie te deel met moreel bankrot mense.